Kristofers Knesis
Ar pirmo kārtas numuru piedalās apvienība "Camillas", kuras sastāvā čudž un mudž no profesionāliem akadēmiskās mūzikas studentiem, un tas ir diezgan labi dzirdams viņu mūzikā. Vai tas ir labi vai slikti – tas šoreiz nav svarīgi, bet tas, ka lielajā Eirovīzijā šī dziesma vienkārši neiesēstos neviena atmiņā ir diezgan skaidrs.
Otrais kārtas numurs iedalīts Dacei Planārei un Frīdim, viņi dzied Mārtiņa Freimaņa sarakstīto dziesmu "Running Around". Tiesa, nezinu gan cik forši izskatās, kad piecdesmitgadīgs rūdītais baikeris kopā ar divdesmitgadīgu meiteni dzied "kiss me, kiss me, touch me, touch me"…
Tikmēr uz latviešu Bon Jovi titulu pretendē Ģirts Zebuliņš, kurš piedalās ar trešo kārtas numuru un dziesmu "Place To Be", un domāju, ka daudzi rokmūzikas piekritēji varētu balsot par viņu, kaut arī dziesma ir lēna un liriska. Bet ne garlaicīga.
Savukārt ar dziesmu "Party" piedalās Johnny Salamander. Domāju, ka šai dziesma būtu bijušas labas izredzes uzvarēt Eirovīzijas dziesmu konkursā 1987.gadā, bet liekas, laiks nekādu ietekmi uz Džoniju nav atstājis. Bet vismaz viņam ir jautri!
Ar vienu no divām latviski izpildītajām dziesmām piedalās salīdzinoši jaunais dziedātājs – liepājnieks Miks Dukurs, kurš savas muzikālās identitātes meklējumos svārstījies caur dažādiem mūzikas stiliem un grupām, tomēr beigās izšķīries par solokarjeru. Viņš dziedās dziesmu "Aizejot", kurai mūziku sarakstījis viņa tēvs Edijs Dukurs. Dziesma ir laba, tikai, liekas, ka Eirovīzija tomēr nav tas pasākums, kurā priekšroka jādod nacionālajai valodai. Latviešu patriotisms jau reiz ņēma virsroku, 2004.gadā, un rezultāti nebija no labākajiem.
Ar grupas "S.P.B." basista, kurš basa partijas spēlē arī grupā "Prāta Vētra" – Ingara Viļuma sarakstīto dziesmu "Tic Tac" atlasē piedalās Iveta Baumane un Ivo Grīsniņš-Grīslis. Jāsaka, ka dziesma nav nekas īpašs, bet Krievijas estrādei atbilstošs modelis. Te gan jāatceras, ka lielajā Eirovīzijā krievi nav vienīgie, kas balsos.
Dziedātāja Ginta Ēķe piedalās ar Kristapa Krievkalna sarakstīto dziesmu "Be Yourself". Lai cik ļoti man patiktu Ginta Ēķe un viņas balss, šeit jāsaka, ka viņas sadarbība ar Kristapu Krievkalnu nav nesusi augļus, jo dziesma tematiski ir diezgan nodrāzta, gan muzikālā gan Gintas rakstīto vārdu ziņā.
Ar astoto kārtas numuru piedalās Latvijas publikai līdz šim mazpazīstamā dziedātāja Natālija Tumševica, ar īstu klubņiku, tāpēc jādomā, ka meitenei ir izredzes, ja atceramies pagājušā gada ārprāta uzliesmojumu Eirovīzijas konkursā. Tomēr, kaut kas liek domāt, ka viņai nekas neizdosies. Dziesmas nosaukums ir "Dynamite".
Ar dziesmu "Call Me Anytime You Need A Problem" piedalās ekscentriskā apvienība "Triānas Parks", kurai, uzskatu, šogad ir pieklājīgas izredzes sasniegt vismaz pirmo piecinieku, jo dziesmā apvienoti rokmūzikas elementi ar disko bītiņu un pat džeziņu vietām. Pie tam viņi labi izskatās. Lielajā Eirovīzijā tas varētu dot zināmu garantu vismaz pirmajam desmitniekam!
Protams, vai tas būtu kāds konkurss šogad, ja tajā nepiedalītos Intars Busulis. Kā pagaidām liekas, šis ir viņa gads, un iekļūšana finālā visticamāk ir nenovēršama. Tam visam papildus vēl nāk fakts, ka, kārtējo reizi, tā ir ļoti laba dziesma, tomēr Intara veiksmes gadījumā, izredzēm uz labu vietu lielajā Eirovīzijā treknu svītru pārvelk valoda, kas ir latviešu. Un tas ir mazliet biedējoši – zināt, ka Latvijā viņu mīlēs, bet Eiropā vienkārši nesapratīs.
Duetā piedalās šova "Zvaigžņu Lietus 2" uzvarētāja Kristīna Zaharova un dziedātāja Annija Putniņa, izpildot lēnu un mierīgu balādi ar nosaukumu "Angel of Mine". Dziesma ir ļoti vienmuļa, tāpēc labāk iederētos Portugāles vai Francijas Nacionālajā atlasē. Domājams, ka Latvijas atlasē šai dziesmai uzvaras iespējas ir visai niecīgas, bet arī latvieši mēdz būt neprognozējami.
Ja kāds atceras deju mūzikas apvienību "Favorīts", tad tie pavisam noteikti nebūs sveši arī ar balsi, kuru šovakar dzirdēsim ar 12. kārtas numuru. Tā ir Astra Dreimane, ar Madaras Celmas komponēto "Have To Say Goodbye". Jādomā, ka priekš konkursa tā tomēr ir pārlieku depresīva dziesma, pie tam angļu valodas izruna nav spīdoša.
Taču liepājnieks Edijs Šnipke piedalās ar tieši otrādi – garastāvokli uzlabojošu dziesmu "Make My Day", kurā Edijs dzied par to, ka nauda jau nu točna viņa dienu neuzlabos. Edija stilā, tur protams ir roka, fanka iezīmes, un taures. Noteikti jāuzteic arī labā angļu valodas izruna.
Kā lielākais, vismaz man, pārsteigums ir dziedātāja ar skatuves vārdu Ketta, kura piedalās ar 14. kārtas numuru. Viņas izpildītā dziesma saucas "Without You", un tas ir ļoti kvalitatīvs, elektronisks synthpops. Diemžēl pieredze rāda, ka jauniem un mazpazīstamiem dziedātājiem līdz šim nav izdevies iekļūt lielajā Eirovīzijā. Tomēr, iesaku šo dziesmu paklausīties divreiz, pirms izteikt vērtējumus.
Trio "Policistas", kuru veido dziedātājas Ella, Candy un Anmary, jau pašā saknē ir uzmanību piesaistošs un kliedzošs projekts. Un arī kontroversiāls, vēl jo vairāk tādēļ, ka dziesmas "In Love We Trust" autori ir Tomass Kleins un Guntars Račs. Un šī dziesma ir tieši tas, kas Eirovīzijai vajadzīgs, jo tā atbilst formātam, tajā ir blondīnes, un viņas labi dzied. Tā noteikti būs spēcīga uzstāšanās, jebkurā gadījumā.
Vēl viena "Talantu Fabrikas" zvaigzne – dziedātāja Fidji, piedalās Eirovīzijā ar dziesmu "Don't Want To Say Goodbye", kuras autore ir pati, tikai vārdus sarakstījis kāds soms vārdā Tarmo Keranens. Dziesma nav slikta, bet tā aizmirstas jau līdzko kaut kur paskan kāds cits meldiņš. Tā ne ar ko neizceļas.
Atraktīvā "enerģijas bumba" Aisha jau otro gadu pēc kārtas piedalās ar zviedru komponista Šella Jennstiga dziesmu, šoreiz tā saucas "Hey". Tomēr, jāsaka, ka pērn Aishas dziesma bija daudz labāka.
Kad liekas, ka boibendi jau sen ir pagātne, Eirovīzijas atlasē uzrodas kvartets "Simply 4", kurā apvienojušies četri jauni, skaisti, dziedoši puiši. Dziesma saucas "When The Sun Is Going Down". Man šī dziesma ļoti atgādina Jūena Makgregora un Nikolas Kidmenas izpildīto "Come What May", tāpēc ceru, ka šie puiši uz Eirovīziju netiks. Un ne tikai tāpēc.
No bērnu Eirovīzijas lielajā pārlēkusi Sabīne Berezina, un piedalās kopā ar jauno, un cituprāt daudzsološo bītboksa apvienību "PeR" – dziesmā "Bye Bye", kas, starp citu, ir jau ceturtā dziesma par atvadām, šogad. Sabīnei ir laba balss, tomēr bītbokseru piesaistīšana diez vai ir laba ideja, tas viņas priekšnesumu mazliet sabojā.
Kā pēdējais uzstājas Valters Frīdenbergs, kurš spēkus lielajā Eirovīzijā reiz jau izmēģināja (2005. gads, Kijeva), un šoreiz izlēmis slavas laurus mēģināt plūkt vienatnē, bez Kažas. Dziesmas nosaukums ir "For A Better Tomorrow", un tā sākas kā jauka balāde, piedziedājumā pārvēršoties par sirsnīgu prieka dziesmiņu. Godīgi sakot, mazliet jau sāk piegriezties visas tās balādes par labākām rītdienām un mieru pasaulē, jo laiks, kad tā varēja izpelnīties skatītāju mīlestību, ir jau aiz muguras.
Tomēr, tikpat neprogonozējami, kā eiropieši, tāpat arī latvieši, savu izvēli izdarīs, cerams, vadoties pēc savām aizķertajām sirdsstīgām un loģiski izdomātajiem secinājumiem, un kaut nelieliem nākotnes prognozējumiem.